ยูโอบีเชื่อหุ้นไทยยังแกร่งไม่หลุด1,100
บลจ.ยูโอบี เชื่อการเมืองไม่ป่วนหุ้น มั่นใจหุ้นไทยพื้นฐานยังแกร่ง ไม่หลุด 1,100 จุด
31 พ.ค. 2555

บลจ.ยูโอบี เชื่อการเมืองไม่ป่วนหุ้น มั่นใจหุ้นไทยพื้นฐานยังแกร่ง ไม่หลุด 1,100 จุด  
นายกรวุฒิ ลีนะบรรจง ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า สถานการณ์ทางการเมืองในประเทศยังไม่มีผลกระทบต่อตลาดทุน อย่างไรก็ตาม ยังต้องจับตาว่า จะมีพัฒนาการไปในทิศทางใด แต่เชื่อว่า การเมืองไทยยังมีเสถียรภาพ
“ในทางเทคนิคอาจจะมองว่า 1,100 จุด เป็นแนวรับทางจิตวิทยา ซึ่งถ้าผ่านไปได้ก็คงลงไปที่ 1,050 จุด แต่หากเชื่อมั่นในพื้นฐานเศรษฐกิจและกำไรของบริษัทจดทะเบียน ที่ระดับ 1,100 จุด น่าจะเป็นจุดต่ำสุดแล้ว จึงเป็นโอกาสทยอยซื้อหุ้น สำหรับการลงทุนระยะกลาง และราคายิ่งลงแสดงว่า ยิ่งซื้อได้ถูก” นายกรวุฒิ กล่าว 
นายกรวุฒิ ยังกล่าวอีกว่า สำหรับตลาดหุ้นไทยมีแต่ภาพในเชิงบวก โดยเฉพาะเศรษฐกิจไทยที่จะเริ่มฟื้นตัวในครึ่งหลังของปี ทำให้คาดว่า อัตราการเติบโตทางเศรษฐกิจทั้งปีจะอยู่ที่ 5% ขณะที่คาดว่า ผลประกอบการของบริษัทจดทะเบียนจะมี อัตราการเติบโต 20% ทำให้ยังคงเป้าหมายดัชนีปีนี้ไว้ที่ 1,300 จุด
“หากเปรียบเทียบกับตลาดหุ้นอื่นในภูมิภาค ตลาดหุ้นไทยยังโดดเด่นกว่าหลายตลาด ซึ่งนักวิเคราะห์ประมาณการในปี 2555 ผลตอบแทนผู้ถือหุ้น (ROE) ของไทยอยู่ที่ 16.4% ขณะที่ตลาดเอเชียเฉลี่ยที่ 14.4% อัตราการเติบโตของกำไรสุทธิของไทยอยู่ที่ 18.9% เฉลี่ยตลาดเอเชียอยู่ที่ 12.8% ขณะเดียวกันที่ผ่านมานักวิเคราะห์มีมุมมองบวกต่อตลาดหุ้นไทย โดยปรับเพิ่มประมาณการกำไรมาตลอด รวมทั้ง ยูโอบี สิงคโปร์ ที่ยังให้น้ำหนักหุ้นไทยมากกว่าตลาดอยู่” นายกรวุฒิ กล่าว
อย่างไรก็ตาม นายกรวุฒิ กล่าวว่า ประเด็นที่นักลงทุนทั่วโลกเป็นกังวลจนขายสินทรัพย์เสี่ยงออกมายังคงเป็นปัญหาหนี้ในกลุ่มยูโร ซึ่งคาดว่า จะใช้เวลาอีก 4-5 ปี ในการแก้ปัญหา โดยมั่นใจว่า ประเทศกรีซจะไม่ออกจากกลุ่มยูโรแน่นอน เพราะการออกไปจะยิ่งทำให้ปัญหารุนแรงมากขึ้น
นายกรวุฒิ กล่าวว่า ในภาวะตลาดปัจจุบัน สามารถเลือกลงทุนหุ้นที่จ่ายเงินปันผลสูง ซึ่งมีความผันผวนต่ำ เช่นเดียวกับกองทุนเปิด ยูโอบี สมาร์ท ดิวิเดนด์ -โฟกัส อิควิตี้ ฟันด์ ที่เน้นลงทุนในหุ้นปันผลที่มีคุณภาพ ด้วยแนวทางการลงทุนแบบเน้นคุณค่า โดยจะคัดเลือกหุ้นปันผล ที่มีศักยภาพสามารถสร้างผลตอบแทนได้สูงกว่าตลาด มีแนวโน้มผลกำไรที่มีเสถียรภาพ มีสถิติการจัดการที่สม่ำเสมอและรอบคอบ และราคาในระยะยาวที่ดีกว่าเกณฑ์มาตรฐาน ประมาณ 10-15 ตัว โดยตั้งแต่ต้นปีจนถึงวันที่ 25 พ.ค. กองทุนให้ผลตอบแทน 19.22% ขณะที่ดัชนี SET High Dividend 30 Index อยู่ที่ 4.33%